สกู๊ป : ก้าวต่อไป STARTUP Thailand 2018
หลังประสบความสำเร็จอย่างสวยงาม จากงาน Startup Thailand 2017 ที่สร้างกระแสความตื่นตัวในธุรกิจสตาร์ทอัพให้เป็นที่รู้จักในวงกว้าง กระทรวงวิทยาศาสตร์และเทคโนโลยีเตรียมปั้นเด็กอาชีวะ สู่การเป็นนักรบทางเศรษฐกิจขับเคลื่อนไทยแลนด์ 4.0 พร้อมหนุนการลงทุนจากต่างชาติในปีหน้า เพื่อให้ประเทศไทยของเรากลายเป็นประเทศที่ขับเคลื่อนด้วนนวัตกรรมและเทคโนโลยี 



นับเป็นภารกิจที่เร่งด่วนและท้าทายของกระทรวงวิทยาศาสตร์และเทคโนโลยี สำหรับการวางไทม์ไลน์กระตุ้นกิจกรรมธุรกิจสตาร์ทอัพในปี 2561 เพื่อสร้างการเปลี่ยนแปลงอย่างต่อเนื่องให้โครงสร้างเศรษฐกิจประเทศไทยเดินหน้าสู่การขับเคลื่อนด้วยเทคโนโลยีและนวัตกรรม

สำหรับธุรกิจสตาร์ทอัพนับเป็นธุรกิจใหม่ในประเทศไทยที่มีการพัฒนาและเติบโตมาอย่างต่อเนื่อง โดยเริ่มเป็นที่รู้จักเป็นวงกว้างในงาน Startup Thailand 2017 ที่จัดขึ้นในเดือนกรกฎาคมที่ผ่านมา ซึ่งทำให้เกิดสตาร์ทอัพรายใหม่ๆ กว่า 700 ราย สามารถระดุมเม็ดเงินการลงทุนได้ถึง 6,000 ล้านบาท สูงกว่าอัตราการเติบโตในปีที่แล้วถึงร้อยละ 50

ดังนั้นเพื่อให้เกิดการพัฒนาคนและธุรกิจด้วยเทคโนโลยีและนวัตกรรมอย่างต่อเนื่อง รัฐบาลได้เตรียมจัดงาน Startup Thailand 2018ในช่วงกลางปีน้า ภายใต้แนวคิด INVEST NATION ที่จะเน้นการลงทุนจากต่างประเทศ โดยจะเชิญนักลงทุนจากต่างชาติให้มาลงทุนในสตาร์ทอัพไทย โดยตั้งเป้าหมายให้เกิดการลงทุนกว่า 1 พันล้านเหรียญสหรัฐ เพื่อให้งาน Startup Thailand กลายเป็นงานสตาร์ทอัพระดับโลก


สำหรับความท้าทายก่อนการจัดงานในปีหน้า กระทรวงวิทยาศาสตร์และเทคโนโลยีจะเร่งปรับปรุงกฎหมายและกฎระเบียบเพื่อลดปัญหาและอุปสรรคในการประกอบธุรกิจสตาร์ทอัพในไทย รวมถึงการวางรากฐานและพัฒนาทรัพยากรบุคคล ให้เพียงพอต่อการเติบโตในธุรกิจสตาร์ทอัพ เช่น การผลักดันกลุ่มอาชีวะศึกษา ให้กลายเป็นนักรบใหม่ทางเศรษฐกิจ และสุดท้ายคือการเพาะบ่มและเร่งการเติบโตของสตาร์ทอัพไทยให้มีความสามารถในการขยายตลาดออกไปสู่ต่างประเทศ


งาน Startup Thailand 2018 ที่จะเกิดขึ้นในช่วงกลางปี 2561 จะกลายเป็นเวทีที่แสดงความพร้อมของประเทศไทยที่จะร่วมมือทางธุรกิจกับทุกประเทศ และยังจะเป็นเวทีที่เปิดโอกาสให้บรรดาสตาร์ทอัพจากภูมิภาคเอเชียและทั่วโลกให้เข้ามาแลกเปลี่ยนความรู้ ประสบการณ์และการทำงาน ร่วมกับผู้ประกอบการสตาร์ทอัพไทย เพื่อยกระดับและเป็นการเพิ่มขีดความสามารถให้ประเทศไทยก้าวไปสู่การเป็นผู้นำด้านสตาร์ทอัพของภูมิภาคได้ในที่สุด